משיב הרוח

משיב הרוח (נוסד בשנת 1994) הוא כתב עת והוצאת ספרים לשירה יהודית-ישראלית, ועמותה הפועלת לקידום השירה בישראל. כתב העת "משיב הרוח" הוקם בקיץ ה'תשנ"ד (1994) כדי למלא את החלל בתחום התרבותי והאומנותי בציבור הדתי לאומי (אף שמתפרסמות בו גם יצירות של משוררים שאינם דתיים). המשוררים שמוליק קליין ונחום פצ'ניק צירפו ליוזמה את יורם ניסינוביץ ואיה סומך בגיליון השלישי הצטרפו אליעז כהן ונעמה שקד. את הקבוצה ליוו משלב מוקדם שני משוררים מבוגרים יותר; טניה הדר ויוסף עוזר. הגיליונות הראשונים יצאו במרווחי זמן גדולים, ורק כעבור כמה שנים החל כתב העת לצאת בצורה סדירה, הוא פרץ את גבולות המגזר הדתי וזכה להערכה ציבורית. עם התבססות כתב העת החלו אנשיו בפרויקטים המיוחדים שלו ובפרט בכיתת השירה "מזמור", ובפסטיבל 'ימי אהבה לשירה'. כיום כתב העת יוצא בין שלוש לארבע פעמים בשנה, כאשר בצוות הקבוע חברים אליעז כהן, יורם ניסינוביץ ושמוליק קליין, ומלבדם משתתפים בעריכה גם משוררים נוספים. בין המשוררים המרכזיים ב"משיב הרוח", מלבד העורכים: נעמה שקד, סיון הר-שפי שמעון פוגל, אלחנן ניר, עמרי שרת, עמיחי חסון, בכל סרלואי, נחום פצ'ניק, הרב מנחם פרומן ויוסף עוזר. המשורר והעורך דרור בורשטיין כתב על כתב העת: בסיווג האוטומטי של כתבי עת לשירה, על "משיב הרוח" מונחים כיפה או שביס. לקוראים מסוימים תיוג זה יהיה סיבה מספקת לרכוש את כתב העת, ולאחרים — סיבה להימנע ממנו. אבל התיוג הזה מופרך. הזהות ה"דתית", שנתפשת מבחוץ, ולפעמים גם מבפנים, כברורה, סגורה וידועה, אינה למען האמת כזאת (...) החיבורים של כתב העת נועזים כל כך, עד שאילו היו השירים מחוברים לרשת החשמל היה בלי ספק הפקק קופץ וחושך היה משתרר בבית — דרור בורשטיין, לא צריך כיפה בשביל "משיב הרוח", באתר הארץ, 15 במרץ 2016, מוסף ספרים במהלך השנים הוציא כתב העת כמה גיליונות מיוחדים, שחלקם פורסמו כספרים: האנתולוגיה "משיב הרוח ה'תשנ"ה-ה'תשס"ה" (הוצאת הקיבוץ המאוחד, 2005), האנתולוגיה "עד פתח הגן: נחום גוטמן ומשוררים עבריים בעקבות התנ"ך" (הוצאת אבן חושן, 2006) ובו מבחר שירים הקשורים בתנ"ך לצד ציורי התנ"ך של נחום גוטמן, והאנתולוגיה "ליקוטי שירות" (הוצאת ידיעות אחרונות, 2011) אסופה ראשונה של שירה מודרנית שנכתבה בהשראת רבי נחמן מברסלב. בשנת 2013 זכה כתב העת בפרס היצירה בתחום הציונות מטעם שרת התרבות בקטגוריית הספרות, על היותו "מפעל קולקטיבי מרשים של משוררים ואמנים, חדשים וותיקים עם דגש על עמדה רליגיוזית, המקבלת מגע אסתטי ופואטי עם רגישות מיוחדת לשפה העברית לרבדיה". כתב העת חבר באיגוד ההתחדשות היהודית ״פנים״. ערך מורחב – ימי אהבה לשירה מלבד כתב העת, מקיים "משיב הרוח" כמה פרויקטים בתחום השירה. משנת 1996 נערך תחת חסות פסטיבל ספרותי שנתי בשם "ימי אהבה לשירה", המתקיים מאז ברציפות. בפסטיבל משתתפים משוררי כתב העת ומשוררים ידועים אחרים ומוזיקאים, והוא נערך במתחם יד בן צבי בירושלים (ובעבר במתחם תיאטרון החאן). בנוסף מפעיל כתב העת גם כיתת שירה (סדנה שנתית לכתיבה) תחת השם "מזמור", גם היא בירושלים, המהווה מקום לכותבים בראשית דרכם. בחודש אלול מפעילים העורכים גם סדנה לשירי תפילה בשם שפתי תפתח שגם היא מקום למשוררים חדשים שאינם מוכרים. ביולי 2022 ייסדה עמותת משיב הרוח יחד עם עיריית ירושלים ועם עמותת יוצרים זיכרון את "פרס זלדה" ע"ש המשוררת זלדה. בקול קורא שפורסם, נקראו יוצרים ותיקים ויוצרים צעירים להגיש מועמדות לפרס. בתקנון הפרס נכתב: ”"כ"קווים-מנחים" לבחירת הזוכות והזוכים בפרס, יעמדו לנגד וועדת השיפוט, מעבר למצוינות ולמקוריות שירית, גם המרכיבים המיוחדים הקשורים לשירת זלדה, כזו היוצרת והמכוננת זיכרון חי וחווייתי, יהודי מאד ובה-בעת אוניברסלי ואנושי מאד."” דוד יעקובסון, משיבי הרוח - מרד ספרותי ורוחני במעוזי גוש אמונים, הוצאת ידיעות אחרונות, 2013. תמר וולף-מונזון, 'ציר כיסופים': שירה בעקבות תוכנית ההתנתקות, עיונים 27, 2017, הוצאת מכון בן-גוריון, אונ. בן-גוריון, עמ' 73 - 107 אתר האינטרנט הרשמי של משיב הרוח משיב הרוח, באתר "גיידסטאר ישראל" נדב שרגאי, משוררי ההתנתקות, באתר הארץ, 23 במרץ 2005 דפנה שחורי, שגעת מכונות הדפוס, באתר nrg‏, 24 בפברואר 2006 יעקב בר-און, מתנחלים כפי שלא הכרתי, מקור ראשון, מוסף "שבת", 14 ביולי 2011, גיליון 727, 15 ביולי 2011 אריאל הורוביץ, נקודה למחשבה, כתבה על משיב הרוח באתר "המוסף" של בית אבי חי טל מאיר, משיבי הרוח: המרד הגדול של משוררי ההתנחלויות, באתר ynet, 16 ביוני 2013 ynet, סיפור ההתנתקות שלי, באתר ynet, 1 במרץ 2005 יעד בירן, מבט סוציולוגי אל חבורת השירה של ארץ המתנחלים, באתר הארץ, 23 בדצמבר 2013 שמוליק קליין‏, יש שירה גם בגבעות יהודה ושומרון, באתר וואלה, 3 באוקטובר 2013 דוד בוחבוט, במלאות 20 שנה לכתב העת המהפכני שהוציאו, "המשוררים המתנחלים" מגדלים דור חדש וממשיכים לנתץ סטריאוטיפים, באתר הארץ, 18 בספטמבר 2015 אורי וייס, SMS לקב"ה, באתר ynet, 15 ביולי 2007 יהודה ויזן, התלאביביותם אומנותם: כל הפגמים של "משיב הרוח", באתר הארץ, 23 בינואר 2020 יובל גלעד אמונה אלוהית או אהבה עצמית? על שני גיליונות של "משיב הרוח", יקום תרבות, 22 במאי 2017. מנחם בן, קו המשווה: אולפנא יפהפייה, באתר nrg‏, 18 בפברואר 2011 מיה סלע, א”ב יהושע ודן כנר בין זוכי פרס שרת התרבות והספורט ליצירה בתחום הציונות, באתר הארץ, 28 באפריל 2013 מתוך נימוקי השופטים למתן הפרס באתר משרד התרבות הספורט